Pretoria-laerskool sluit deure vir Afrikaanse leerlinge | Maroela Media
Laerskool Meyerspark, in die ooste van Pretoria, het Saterdag by 'n algemene jaarvergadering aangekondig Afrikaans as onderrigmedium by die skool gaan vir gr. 2 tot 6 wegval. Die skoolure sal ook verleng word van 07:30 tot 16:00 en die skool se uniform en embleem moet ook verander, omdat dit 'n Afrikaanse leuse bevat. Die naam van die skool sal na Meyerspark Maths Science and Technology School verander word.
Volgens die ouers het dié vergadering in chaos ontaard, toe sekere ouers nie die mosie vir die veranderinge wou aanvaar nie. Van die ouers is ook nie 'n kans gegun om beswaar te maak nie en die stemme teen die mosie is nie getel nie.
"Ek weet nie hoe hulle op grond hiervan 'n besluit kan neem nie. Ons word geboelie en Afrikaanse mense beteken nou niks," sê Yolande, 'n ouer van 'n gr. 2-dogtertjie wat nie haar van wil bekendmaak nie om haar kind se identiteit te beskerm. "My dogtertjie huil haarself elke aand aan die slaap. Sy weet nie hoe sy volgende jaar in Engels gaan skoolgaan nie."
"Toe ek my kinders in 2011 ingeskryf het, het die skool gesê hulle sal hul onderrig in Afrikaans kan voltooi, maar dat die taal wel as onderrigmedium uitgefaseer sal word. My gr. 6-seun sal sy gr. 7 in Afrikaans kan voltooi, want daar is nog 31 Afrikaanse kinders in dié klas, maar die res van die grade se Afrikaanse kinders sal vanaf 2017 in ander klasse ingedeel word.
"Die skool moes ons vroeër in die jaar al aangeraai het om ander planne te maak, of voorbereidingsklasse vir Afrikaanse kinders aangebied het, maar niks van die aard is gedoen nie. Wat doen ons nou twee weke voor die einde van die jaar?" het Charlene Janse van Rensburg, 'n ma van 'n twee Meyerspark-leerlinge, gesê.
"Ek veg tans vir my kind se reg om in Afrikaans skool te gaan. My kind sal volgende jaar die enigste Afrikaanssprekende in 'n klas van 29 Engelse kinders wees en dit is onaanvaarbaar," het Elsa Combrinck, nog 'n bekommerde ouer van 'n gr. 2-leerling gesê.
Volgens Combrinck is die skool ook tans in 'n stryd rondom taxi-roetes gewikkel en word eise gestel rondom watter taxi's as vervoer gebruik moet word vir kinders wat van Mamelodi en Eersterus af kom.
Maroela Media het vandeesweek verskeie e-posse ontvang van Afrikaanssprekende ouers wat bekommerd is oor hul kinders se toekoms by Laerskool Meyerspark. Van die ouers het al navraag by naburige Afrikaanse skole gedoen, maar die skole is reeds vol en sal nie hul kinders vir 2017 kan huisves nie.
Werner Human, 'n prokureur van Hurter Spies, wat by verskeie hofsake van skole betrokke is, is genader oor die besluite van Laerskool Meyerspark, maar meen nog baie relevante inligting oor die saak is uitstaande.
"My gevoel is egter dat dit wel 'n baie drastiese besluit is en vrae moet gevra word rondom watter prosesse die skool gevolg het en of daar behoorlike konsultasie met die ouers was."
Laerskool Meyerspark se hoof het alle media-navrae na die Gautengse departement van onderwys verwys. Dié departement kon nie onmiddellik vir kommentaar bereik word nie, maar Maroela Media het wel 'n e-pos ontvang waarin die departement ontvangs van die ouers se klagtes erken.
Die skool bestaan tans uit 1 297 leerlinge, waarvan 164 Afrikaanssprekend is en het tot dusver parallelmediumonderrig verskaf.
Bekommerde Afrikaanse ouers van Laerskool Meyerspark het komende Saterdag 'n vergadering met die Federasie van Beheerliggame van Suid-Afrikaanse Skole (Fedsas) en Hurter Spies waartydens hulle sal vasstel watter stappe gedoen kan word teen die skool se besluite.
Brits-moord: 'Sy sou nie eers terugbaklei het nie'
wees bly die enigste onderrigtaal is nie Zulu of Tswana nie. Lag ook in die mou dat die nuwe onderrigtaal ook 'n "wit" taal uit Europa is. Laas toe ek na 'n wereldkaart gekyk het, was Engeland in Europa. Lag ook in die mou daarvoor dat die onderrigtaal nou maar net n ander taal van sogenaamde onderdrukking is: dwarsoor die ou British Empire is die Engelse taal op verowerde volke afgeforseer. Die empire het op n stadium EEN DERDE van die wereld beslaan. sover ek weet, was Afrikaans as sogenaamde onderdrukkerstaal net assodanig in SA en Suidwes-Afrika toegepas.
Dat 'n mens jou eersgeboortereg só vir 'n pot lensiesop verruil! Ek sou ook die vieste in gewees het. Ruggraatlose klomp! Ek sal beslis nie met só 'n skool vereenselwig wil word nie! Sterjte aan die ouers
Dis die Afrikaners se eie skuld dat hulle nie genoeg kinders het nie.
Ondersteun die CVO skole al het jy nie kinders nie. Ondersteun die CVO skole al is jou kinders al uit die skool uit. Bou die CVO skole uit en ons sal nooit terugkyk nie ons kinders verdien beter as dit wat die kommunisties geinspireerde regering aanbied.
Die mense is nogal naief. Blykbaar is dit maar reg as Afrikaans gekteiken word, solank dit jou nie direk raak nie. Met 164 uit 1297 was dit verseker net 'n kwessie van tyd. Die enige minderheid wat nie verdrae hoef te word is die die Wit Afrikaanssprekendes.